Når Lars Lilholt fredag giver koncert på Knivholt uden for Frederikshavn, er det fortsættelsen af en folkekær tradition. En tradition, som blev startet ved et tilfælde for lige præcis 30 år siden. Faktisk ikke blot ved et tilfælde, men også direkte imod arrangørens vilje. Han havde nemlig helt andre forestillinger om, hvor hans koncert skulle finde sted og blev stiktosset over, at politikere, der ikke anede noget om at arrangere koncerter, havde en mening om, hvor den skulle foregå. Ligesom for 30 år siden er arrangøren af Lilholt på Knivholt den samme, nemlig Henrik ’Røde’ Jensen. Han er i dag ikke mindst kendt for at skaffe amerikanske ex-præsidenter som Clinton og Obama til eksklusive arrangementer og talkshows i Danmark. Fejlen var ikke en fejl Men han har også taget grueligt fejl i sin karriere. Den allerførste Lilholt på Knivholt er en af de fejl, som han dog kan grine højt af i dag. - Vi var nogle stykker, som ville sætte gang i flækken, og det skulle være med en koncert med Lars Lilholt til fordel for byens basketballklub. Jeg havde nogle planer om, at det skulle foregå i plantagen i nordbyen, men kommunen ville noget andet, fortæller Henrik ’Røde’ Jensen og fortsætter: Slagsmål med politiker - Kommunen havde købt Knivholt på det tidspunkt, og en af vores lokale politikere dengang, Poul Erik Hansen, sagde nej til plantagen. Han syntes, at nu havde kommunen købt Knivholt, og så kunne vores koncert passende blive holdt derude. Jeg var stiktosset, fortæller Henrik ’Røde’ Jensen med et grin og tilføjer, at han ikke gad, at hans koncert skulle skubbes ud på en gård ”langt ude på landet”. Han troede ganske enkelt ikke på, at man kunne trække publikum derud. - Så jeg gik på barrikaderne. Jeg tror endda, jeg stod og hidsede mig op i et interview på TV2 Nord over den dårlige behandling, som jeg følte, at vi fik, siger Henrik ’Røde’ Jensen. Ballet for havnekraner og lyskanoner Henrik ’Røde’ Jensen tabte kampen, og det er han glad for. Lilholt optrådte på Knivholt, der kom 3000 gæster – og resten er historie, som man siger. Siden er Knivholt blev kendt og afholdt som et af Nordjyllands ikoniske koncertsteder, og Lars Lilholt har optrådt utallige gange på gården uden for Frederikshavn. Fredag gør han det igen, og for første gang i mange år er det med Henrik ’Røde’ Jensen som arrangør. - Det er over 10 år siden, jeg har arrangeret noget som helst selv. Jeg har lavet meget for andre, men jeg har ikke selv lavet noget for byen siden 2011, fortæller Henrik ’Røde’ Jensen, som plejer at have næse for succes. Eksempelvis siger det ikke så lidt om ham, at han engang skabte en ballet for havnekraner og lyskanoner på havnen i Frederikshavn – og fik en succes ud af det vel at mærke. Bommert kostede kassen Men han kan ramme skævt, og det gjorde han dengang i 2011 – big time endda! Satsningen var det storstilede koncertarrrangement ’Night of the Proms’, som Henrik ’Røde’ Jensen drømte om skulle sætte Frederikshavn på landkortet endnu engang. Det eneste arrangementet satte, var imidlertid en stor grim, rød plet på bankkonto-udtoget. 1,2 millioner kroner kostede det ifølge Henrik ’Røde’ Jensen selv, og siden har han ikke haft den store lyst til at risikere noget som helst. Lilholt på Knivholt fredag aften bliver undtagelsen. For første gang i 10 år. - Jeg har samlet mange af gutterne fra det gamle hold. Vi holdt et møde på Knivholt, og så var det ellers på plads. Det er folk, jeg har lavet arrangementer med gennem mange år. Jeg skulle lige have rusten banket af, men derefter har det bare været sjovt at lave noget med mange af de gamle folk igen, siger Henrik ’Røde’ Jensen. Til fordel for idrætslivet ’Sjovt’ har altid været et af kodeordene, lige siden den første Lilholt på Knivholt for 30 år siden. - Vi startede med at sætte gang i Frederikshavn, fordi det var sjovt. Fordi vi kunne. Og så var det gennem mange år også med det formål at tjene penge til byens foreningsliv. Den første Lilholt på Knivholt var som nævnt til fordel for byens basketballklub, men ellers har vores arrangementer gennem årene også givet rigtig mange penge til ishockeyklubben, badmintonklubben og andre, fortæller Henrik ’Røde’ Jensen. Han glæder sig vildt til koncerten fredag aften. - Jeg har kendt Lars siden midt i 80’erne, og det var faktisk også mig, der stod bag hans allerførste koncert i Frederikshavn. Det var tilbage i 1988, hvor jeg fik ham til at optræde nede i auktionshallen, fortæller Henrik ’Røde’ Jensen, som har været tæt forbundet med de tre musikalske musketerer Lars Lilholt, Allan Olsen og Johnny Madsen siden sidste halvdel af 80’erne. Af de tre var det ikke tilfældigt, at det var Lilholt, der blev første navn på Knivholt. - De to andre var slet ikke kendte nok til det, konstaterer Henrik ’Røde’ Jensen spøgefuldt. Velvidende, at læser Olsen og Madsen den kommentar, vil der flyde eder og forbandelser fra dem. - Under det her corona-halløj har Lars og mig givet hinanden hånd på, at når det er ovre, så skulle vi igen lave en koncert sammen. Sådan en gentleman-aftale løber man ikke fra, så fredag aften sker det, siger Henrik ’Røde’ Jensen med et grin og tilføjer, at der stadig er lidt billetter tilbage til jubilæumskoncerten.

Referat:
Det hele startede for 30 år siden. Fredag gæster Lars Lilholt atter Knivholt.